Apioceridae

Apioceridae er en liten familie av fluer som særlig lever i varme og tørre strøk. De ligner på rovfluer, men kan skilles lett fra disse på at de mangler søkket i pannen mellom øynene og «barten» under fasettøynene.

De fleste artene lever i Amerika men de finnes også i andre varme områder. Familien finnes ikke i Europa. Både de voksne og larvene er rovdyr, de voksne fluene besøker også blomster og er kjent som flower-loving flies i USA.

 Utseende 
Rovfluer er middelsstore (7–10 mm), slanke fluer. Brystet (thorax) er stort og bredt, vanligvis matt på grunn av bestøvning. På ryggsiden danner bestøvningen gjerne lengdestriper. Brystet er kledt med fine hår, men kraftige børster finnes bare langs siden og bakerst på ryggen. Bakkroppen er lang og sylindrisk, bakkroppsspissen rager vanligvis tydelig lenger bak enn vingene. Hannens ytre kjønnsorganer danner en stor, hard kapsel rundt bakkroppsspissen, og hunnens bakkroppsspiss er forlenget til et langt eggleggingsrør.

Hodet er forholdsvis lite og kort, to til tre ganger så vidt som langt. Fasettøynene er store og ovale, men møtes vanligvis ikke i pannen. De tre punktøynene er ganske store og sitter rett på pannen uten noen tydelig knøl. Pannen er ganske bred, dekket av lange, fine hår, men uten kraftige børster. I motsetning til rovfluene mangler de et tydelig søkk mellom fasettøynene.

Antennene er fire-leddete, de to innerste leddene er sylindriske, det tredje leddet er pæreformet. Det fjerde leddet er en liten tapp som sitter ytterst på det tredje. Ansiktet (området under antennene) er flatt, lite fremtredende, og mangler "barten" av kraftige børster som man finner hos rovfluene.

Vingene er forholdsvis små og smale, glassklare eller gulaktige. Vingeoverflaten virker noe tverr-rynkete, og det har mange tydelige årer som danner flere lukkede celler inne i vingen. Årenettet ligner sterkt på det hos rovfluene.

Beina er lange og ganske kraftige, og leggene (tibiae) har rekker av kraftige børster.

Larvene (bare beskrevet for én art) er lange og tynne, med et velutviklet hode som kan trekkes inn. De har noen korte børster og små, vorteaktige utvekster på noen av leddene.

 Levevis 

De fleste artene lever i tørre eller halvtørre områder, og man finner gjerne de voksne fluene på eller ved vegetasjon. De besøker gjerne blomster for å drikke nektar. De voksne fluene virker trege, men er ganske raske flygere, med en summende flukt. Fluene er rovdyr eller kanskje lever de mest av døde insekter som de finner. Hunnene legger egg i løs jord eller sand, der larvene utvikler seg. De er rovdyr.

 Systematisk inndeling 
Flere slekter som tidligere ble regnet til denne familien er nå overført til familien Mydidae. Familien omfatter fire kjente slekter der tre av dem bare har én art hver.

 Ordenen tovinger, Diptera
 Fluer, Brachycera
 Underordenen lavere fluer, Orthorrhapha
 Gruppen Heterodactyla
 Overfamilien Asiloidea
 Familien Apioceridae
 Slekten Anypenus - ofte plassert som underslekt av Apiocera
 Anypenus obscura Philippi, 1865  – Chile
 Slekten Apiocera Westwood, 1835  – 140 beskrevne arter, fra Nord- og Sør-Amerika, Australia, Sørøst-Asia og det sørlige Afrika
 Slekten Apomidas - ofte plassert som underslekt av Apiocera
 Apomidas trochilus Coquillett, 1892  – California
 Slekten Pomacera - ofte plassert som underslekt av Apiocera
 Pomacera bigotii Macquart, 1847  – Australia

 Kilder 
 Peterson, B.V. 1981. Apioceridae. I: McAlpine, J.F. m.fl. (red.): Manual of Nearctic Diptera. 1: 541-548. Agriculture Canada, Ottawa.
 Nettressursen Catalogue of Life 2005.

 Eksterne lenker 


Kategori:Fluer

it:Apiocera
ms:Apiocera